د ۹/۱۱ نه وروسته د امريکې د خوشحالولو پاکستانۍ پاليسۍ کار نه دی کړی 
د امریکا د صدر ډانلډ ټرمپ د پاکستان په اړوند تازه څرګندونو ته په غبرګون کې د پاکستان د بشري حقونو مرکزي وزيرې ويلي، د امريکې د خوشحالو د پاکستان پاليسۍ هیڅ کار نه دی کړی.
کراچۍ — شيري مزاري په ټويټر ويلي" د ټرمپ په پاکستان تازه نيوکې چې هيڅ يې نه دي کړي د هغو ليډرانو دپاره سبق دی چې په ځانګړي د ۹/۱۱ نه وروسته يې د امريکا د خوشحالو د پاليسۍ ملاتړ کوو". د امريکې صدر ډانلډ ټرمپ ويلي دي پاکستان د امریکا لپاره هيڅ نه دي کړي. ټرمپ یو امریکايي ټيلي وژن فاکس نیوز ته په مرکه کې وویل چې پاکستان ته د پیسو نه ورکولو په خپله فیصله ولاړ دی. مزاري ويلي په دغو (پاکستاني) پاليسيانو کې د امریکې د ترهګرۍ پرضد جګړه کې پاکستانيانو ژوند د لاسه ورکړی، رېمنډ ډېوس او نورو ته پکې ځای هم ورکړی شوی دی. هغې ويلي، په ډرون بريدونو کې په غېر قانونه توګه وژنې او د قربانيو نه ختمېدونکی فهرست، خو يو ځل بيا تاريخ تکراروي چې د خوشحالولو پاليسۍ هيڅ کار نه دی کړی. مزاري زياته کړې که چين او که ايران دی، د امريکې د يواځې کولو پاليسيانې د پاکستان د سټراټيجيکي ګټو سره سمون نه خوري. صدر ټرمپ د روان کال ٢٠١٨ په وړومبۍ ورځ په یو ټویټ کې ویلي وو د امریکې د اربونو ډالرو د امداد په ځواب کې پاکستان یوازې د دروغو او درغلۍ نه کار اخیستی دی "پاکستان مونږ ته د دروغو او درغلۍ نه علاوه هیڅ نه دي راکړي، زمونږ مشران یې بې وقوفان ګڼل". فاکس ته د یو تپوس په ځواب کې صدر ټرمپ وویل د القاعده مشر اسامه بن لادن په پاکستان کې ساتل شوی وو: "خو د پاکستان د پوځي چاؤڼۍ سره جوخت اوسېدلو، او په پاکستان کې ترې هر څوک خبر وو چې دغلته پاتې کیدلو". هغه وویل امریکا پاکستان ته يې ١. ٣ بیلنه ډالره د یو کال ورکول او هغه هم په داسې وخت کې چې اسامه په پاکستان کې اوسیدلو: "او دغه وخت مونږ د پاکستان مرسته کوله" هغه وویل دغه پېسې وس په پاکستان بندې شوي دي. صدر ټرمپ وویل چې په راتلونکې کې افغانستان او عراق ته د سفر اراده لري، او هلته به له امريکايي ځواکونو سره لیده کاته کوي خو نوموړي ددغه سفر نیټه نه ده ښودلې.